Aralia
Store norske leksikon,Biologi,Planteriket,Dekkfrøete planter,Tofrøbladete planter,Skjermplanteordenen,Bergflettefamilien
Aralia er en planteslekt i bergflettefamilien. Slekten omfatter omkring 70 arter, mest små trær og busker, men også urter og klatreplanter. Mange arter hører hjemme i tropisk og subtropisk fjellskog, men noen arter dyrkes også som prydplanter på Sørlandet og Vestlandet i Norge. Skudd, blader og bær av enkelte arter brukes i matlaging og drikke.
Beskrivelse Slekten består mest av små trær og busker, men omfatter også urter og klatreplanter. Mange har tornete stammer og blader. Bladene er oftest dobbeltfinnete, men kan være enkeltfinnete og opptil fire-dobbeltfinnete. Blomstene er små og uanselige og sitter i sammensatte, endestilte blomsterstander. Fruktene er mørkt purpurfargede til svarte bær. Utbredelse Slekten omfatter omkring 70 arter og er utbredt i Asia og Amerika. Mange hører hjemme i tropisk og subtropisk fjellskog. Bruk Skudd, blader og bær av enkelte arter brukes i matlaging og drikke. Noen arter dyrkes som prydplanter i hager og parker. På Sørlandet og Vestlandet dyrkes blant annet staudearalia (Aralia racemosa) og tornaralia (Aralia elata). Les mer i Store norske leksikon bergflettefamilien